Kommer ná Gauteng-man verdwyn | Maroela Media
Die polisie tydens hul soektog langs die N3. Foto: Verskaf
Die Gautengse polisie het 'n soektog van stapel gestuur na Jaco Labuschagne (37) wat Maandagoggend spoorloos verdwyn het.
Kapt. Tjivhulawi Tshilate, woordvoerder van die Heidelberg-polisie, het aan Maroela Media gesê Labuschagne, van Elsburg, suidoos van Germiston, het na bewering 'n boodskap vir sy familie gelaat dat hy sy eie lewe gaan neem voordat hy verdwyn het.
"Die Vispol-triotaakspan van die Ekurhuleni-Oos-polisiegroepering, onder leiding van kapt. Kasaven, het 'n soektog na hom van stapel gestuur," het Tshilate gesê. "Sy wit JMC-dubbelkajuitbakkie met die registrasienommer DK 20 TC GP is vir die laaste keer in die omgewing van Heidelberg gesien."
Kasaven en sy span het onverpoosd in die veld en stormwaterslote langs die N3-snelweg na hom gesoek, maar die soektog het tot dusver niks opgelewer nie.
Dessie Rechner, stigter en direkteur van Pink Ladies, het gesê Labuschagne is Maandag omstreeks 10:00 die laaste keer gesien. "Dit is nie bekend watter klere hy aangehad het nie. Sy bakkie is 4×4-aangedrewe en het nie 'n opsporingstoestel nie. Dit wil voorkom of hy depressief is," het sy gesê.
Rechner het 'n beroep gedoen op sosialemediagebruikers om 'n pamflet met Labuschagne se foto en inligting op te versprei met die hoop dat Labuschagne vinniger opgespoor kan word.
Het gister dit raak gelees dat 'n persoon en bakkie wat aan die beskrywing voldoen in Newcastle KZN opgemerk is. Die persoon was deurmekaar en bebloed, hy wou by 'n huiswerker weet watse dag dit is….
Die inligting is weergegee aan die instansie wat help met die soek.
Hoop hy kom tot inkeer!!
Hoop hy word gevind. Sterkte aan die familie.
Ek hoop hy word gou gevind. Ek ken Kaptein Kasaven en weet hy sal alles moontlik doen om die man op te spoor. Sterkte vir sy familie. Jaco Labuschagne indien jy dit lees jou familie gaan deur hel. Kontak hulle dan net ten minste dat hulle weet jy is nog lewendig.
Ai so 'n pragtige jong man, ek hoop van harte dat hy veilig gevind sal word, die lewe is soms nie net maanskyn en rose nie mag die Here met hom wees waar hy ookal is.